CELEX: 32018L0742
Language: fi
Date: 2018-03-01 00:00:00
Title: Komission delegoitu direktiivi (EU) 2018/742, annettu 1 päivänä maaliskuuta 2018, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen korkeiden sulamislämpötilojen juotoksissa käytettävää lyijyä koskevan poikkeuksen osalta (ETA:n kannalta merkityksellinen teksti. )

18.5.2018   
            
            
               FI
            
            
               Euroopan unionin virallinen lehti
            
            
               L 123/112
            
         KOMISSION DELEGOITU DIREKTIIVI (EU) 2018/742,
   annettu 1 päivänä maaliskuuta 2018,
   Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen korkeiden sulamislämpötilojen juotoksissa käytettävää lyijyä koskevan poikkeuksen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU (1) ja erityisesti sen 5 artiklan 1 kohdan a alakohdan,
   sekä katsoo seuraavaa:
   
               (1)
            
            
               Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä lyijyä.
            
         
               (2)
            
            
               Direktiivin 2011/65/EU liitteessä III olevassa 7 a kohdassa vahvistettiin poikkeus, jonka nojalla lyijyn käyttö korkeiden sulamislämpötilojen juotoksissa (lyijyperustaiset seokset, jotka sisältävät lyijyä vähintään 85 painoprosenttia) oli sallittu 21 päivään heinäkuuta 2016 asti. Komissio vastaanotti tällaisen luokkia 1–7 ja 10 koskevan poikkeuksen uusimista koskevan direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015.
            
         
               (3)
            
            
               Lyijy antaa juotoksille olennaisia ominaisuuksia, joita ovat esimerkiksi korkea sulamispiste, sähkönjohtavuus, lämmönjohtavuus, venyvyys, korroosionkestävyys, sopiva hapettuminen ja kostuvuus.
            
         
               (4)
            
            
               Tällä hetkellä lyijyn korvaaminen korkeiden sulamislämpötilojen juotoksissa tai jättäminen niistä pois on tieteellisistä ja teknisistä syistä edelleen mahdotonta. Tässä vaiheessa ei myöskään ole mahdollista supistaa poikkeuksen soveltamisalaa, koska asianomaisia käyttötarkoituksia on niin monenlaisia.
            
         
               (5)
            
            
               Koska luokkia 1–7 ja 10 koskeviin käyttötarkoituksiin ei ole markkinoilla luotettavia vaihtoehtoja tai niitä ei todennäköisesti ole saatavilla markkinoilla lähitulevaisuudessa, on perusteltua, että poikkeus uudistetaan siten, että se on voimassa 21 päivään heinäkuuta 2021 asti, kun taas muu kuin välttämätön sanamuodon jakaminen ja lyhyempi voimassaoloaika voisivat aiheuttaa tarpeettomia hallinnollisia rasitteita teollisuudelle. Jotta vältettäisiin direktiivin 2011/65/EU liitteessä III olevien poikkeusten soveltamisalojen päällekkäisyys, ehdotetulla sanamuodolla selvennetään, että poikkeuksen 24 kattamat käyttötarkoitukset (juotosaine, jota käytetään kiekkomaisten ja planaaristen keraamisten monikerroskondensaattoreiden reikäjuotoksissa (machined through hole -juotoksissa)) eivät kuulu poikkeuksen 7 a soveltamisalaan. Muiden luokkien kuin luokkien 1–7 ja 10 osalta nykyinen poikkeus on voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti.
            
         
               (6)
            
            
               Sen vuoksi direktiiviä 2011/65/EU olisi muutettava,
            
         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 2011/65/EU liite III tämän direktiivin liitteen mukaisesti.
   2 artikla
   1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivään kesäkuuta 2019. Niiden on viipymättä toimitettava nämä säännökset kirjallisina komissiolle.
   Jäsenvaltioiden on sovellettava näitä säännöksiä 1 päivästä heinäkuuta 2019.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.
   
      Tehty Brysselissä 1 päivänä maaliskuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 174, 1.7.2011, s. 88.
   
      LIITE
      Korvataan direktiivin 2011/65/EU liitteessä III oleva 7 a kohta seuraavasti:
      
         
                     ”7 a
                  
                  
                     Lyijy korkeiden sulamislämpötilojen juotoksissa (lyijyperustaiset seokset, jotka sisältävät lyijyä vähintään 85 painoprosenttia)
                  
                  
                     Sovelletaan luokkiin 1–7 ja 10 (lukuun ottamatta tämän liitteen 24 kohdan kattamia käyttötarkoituksia) ja päättyy 21.7.2021.
                     Päättyy luokkien 8 ja 9 osalta, lukuun ottamatta in vitro -diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita, 21.7.2021.
                     Päättyy luokan 8 in vitro -diagnostiikkaan tarkoitettujen lääkinnällisten laitteiden osalta 21.7.2023.
                     Päättyy luokan 9 teollisuuden tarkkailu- ja valvontalaitteiden sekä luokan 11 osalta 21.7.2024.”